# Quarten

03/2019 \* Region Oslo \* Norges Handikapforbund

## Full fres i funkisbevegelsen.

I juli havnet vår politiske rådgiver Monica Haugen på Sommeråpent i beste sendetid- som sidekick til Robert Stoltenbergs «Jeanette»-karakter!

## Valget

I dette nummeret får du en bred presentasjon av hva vi har gjort i forbindelse med lokalvalget!

## Prideparaden i Oslo

For andre år på rad fylte NHFU og deres meningsfeller en trailer.

# Innhold

* Hi-tech HC-parkering Et helt nytt, hi-tech system testes nå ut på noen få HC-parkeringer i sentrum. Målet er å gjøre parkering lettere og mer oversiktlig, og få slutt på letekjøring.
* Valget 2019 NHF Oslo har jobbet iherdig med å sette våre saker på dagsorden i lokalvalget 2019, gjennom stands, leserinnlegg, politikermøter og mobilisering i sosiale medier.
* Sørenga Endelig kan alle hoppe i havet på Oslos nye, utendørs badestorstue. Ny tilrettelegging er endelig på plass på Sørenga!
* Hatprat på dagorden Amir Hashani fikk selveste kultur- og likestillingsministeren til å delta på 1 av 3-konferansen i våres. NHFUeren har markert seg som en sterk stemme mot hatprat og hatkrim mot funksjonshemmede.
* Oslo Funker Vi satte brukerstyrt personlig assistanse (BPA) på dagsorden i vår valgduell mellom Arbeiderpartiet og Høyre.

# ChristianiaQuarten

Tidsskrift for Norges Handikapforbund Oslo 36. årgang Adresse: Schweigaardsgate 12, Postboks 9217 Grønland, 0134 Oslo Tlf 24 10 24 00 E-post: nhf.oslo@nhf.no Nettside: nhf.no/oslo Ansvarlig redaktør: Magnhild Sørbotten magnhild7@gmail.com Redaktør: Ida C. Freng ida.freng@nhf.no Regionkontorleder: Jørgen Foss jorgen.foss@nhf.no Redaksjonen avsluttet: 21.august 2019 Manusfrist: Frist for stoff til neste utgave er 30. oktober 2019. Layout: Steinar Zahl studiozate.com Annonser: Bell Media Tlf. 32 20 56 00 Faks 32 20 56 99 Trykk: BK Vestfold Grafiske Tlf. 33 48 59 00 Faks 33 48 59 45 ISSN 2535-2741 (trykt utgave) ISSN 2535-275X (elektronisk utgave) Forsidefoto: Ida C. Freng

# – Kjære byrådsleder!

*LEDER Magnhild Sørbotten ansvarlig redaktør*

Når eg skriv dette er det framleis uklart korleis Oslo bystyre ser ut etter valget. Men vi veit at byråds-lederen, du, heiter nok enten Raymond eller Eirik. Når du, saman med eiga bystyregruppe og samarbeidande byrådsparti skal utarbeide byrådserklæringa for dei neste fire åra vil eg gjerne minne deg på dette:

- Det blir ikkje eit fellesskap når ikkje alle kan delta.

- Det blir ingen ”en skole for alle” når barn, foreldre og lærarar i rullestol ikkje kjem inn. Men barnet i rullestol, og dei andre elevane, lærer at vi er ikkje ein del av det vanlege samfunnet.

- Det blir ingen ”en skole for alle” når skolen ikkje har pengar til å gi den spesialpedagogiske hjelpa eit barn har behov og krav på – fordi barnet bur i eit nabolag med høg utdanning og gjennomsnittsinntekt. Naboen, med si høge inntekt og utdanning, kan ikkje innkallast til skolen for å gi spesialpedagogisk hjelp.

- Vi kan ikkje forflytte oss med gange og kollektivtransport om vi knapt kan gå og ikkje kjem inn på buss, trikk og t-bane. Gangevna vår får du ikkje gjort noko med, men mangelen på tilgjengelegheit til kollektivmidler er eitpolitisk ansvar. Om vel eit år kjem dei første nye trikkane. Der har universell utforming vore eit hovedkrav og dialogenmed Handikapforbundet, og andre organisasjonar, har sikra gode løysingar. Den dialogen bør du ta ansvar for å pålegge Sporveien og Ruter å ha, også når det gjeld buss og bane – og så må du og byrådspartia sikre at det blir bevilga penger til ein kollektivtrafikk for alle.

- Det blir ikkje ”kultur for alle” når vi ikkje kjem oss fram til kulturtilbudet, eller det ikkje er tilgjengelege lokaler. Nye Deichmanske har svært få HC-parkeringsplassar. Det er muleg det nye biblioteket blir byens nye storstue, men ikkje for oss – om ikkje du og byrådspartia tar grep.

- Det blir ingen ”grønn by for alle” om man stenger gate etter gate for folk med HC-kort. Det blir det heller ikkje når man erstatter rullevennleg asfalt med ujamn brustein, når skeive fortau gjer det til ein kraftanstrengelse å rulle, og når butikkar og spisesteder stadig må vere ”ei trapp opp”.

- Det blir ikkje høgare arbeidsdeltaking – eller samfunnsdeltaking – frå oss funkisar, om ikkje bydelane snart begynner å sjå på BPA som det likestillingsverktøyet det er, og tildeler folk nok timar til å leve likestilte og likeverdige liv. Det blir det heller ikkje, om ikkje byrådet og bystyret sørger for å legge dei rette føringane i neste BPA-konsesjon, eller om økonomien i bydelane blir skvisa til det ytterste.

Det blir rett og slett ikkje ”like muligheter uavhengig av funksjonsevne” om ikkje det skjer noko med punkta over.

Vi i Handikapforbundet skal sørge for at du ikkje gløymer dette. Vi skal også sørge for at dine ”byrådskollegaer” huksar det – og at opposisjonen huksar det. Men vi skal også sørge for å gi deg og ditt byråd kunnskapen som trengst for å fatte gode vedtak. Eg lovar at vi skal stille opp når det krevs dialog og samarbeid for å finne dei gode løysingane,slik vi har gjort i mange saker dei siste åra. Men då må også du vere villig til å lytte og ha dialog, når vi ser at skoen trykker. Vi ønsker oss ikkje ditt hode på eit fat – vi ønsker oss gode løysingar som sikrar deltaking, likestilling og likeverd – det tener både du, vi og Oslo på!

# Ny ledelse i forbundet

Under NHFs landsmøte i Asker i juni ble det valgt ny forbundsleder, ny nestleder samt en rekke nye representanter til sentralstyret. Nytt sentralstyre: Bak f.v: Sunniva Ørstavik (generalsekretær), Jørgen Foss (ansattrepresentant), Stein Wilmann, Karl Haakon Sævold, Kirsti Stenersen, Barbro Holmstad, Roger Amundsen og Tove Linnea Brandvik (forbundsleder). Foran f.v: Guri Anne Nesdal Egge, Ida Hauge Dignes, Anders Nupen Hansen, Martine Eliasson og Magnhild Sørbotten (nestleder).

# Diskriminert? Spør DiMe!

Bak forkortelsen DiMe skjuler Diskrimineringshjelpen og Meglingsbenken seg. De tar mål av seg til å være et lavterskel klageorgan for alle. Kanskje er det noe for deg?

*Tekst og foto: Ida C. Freng*

DiMe er et samarbeid mellom Antirasistisk Senter, Skeiv Verden og Norsk Folkehjelp. De tar imot og sorterer saker til politiet, Diskrimineringsnemnda, Likestillings- og diskrimineringsombudet (LDO) og Konfliktrådet – eller tilbyr selv megling i trygge rammer der dette er riktig og ønskelig. DiMe bistår også med å skrive klager og anmeldelser. Foreløpig må man være bosatt i Oslo kommune for å benytte seg av tilbudet.

- Ofte ser vi at folk sitter opplever å bli diskriminert, og at de sitter med en følelse av å ikke bli hørt. Vi tror det da kan hjelpe å ha oss der som en nøytral tredjepart i rommet. At man lettere kan bli hørt, og å få sagt det som må sies, sier Heidi Wyller fra Antirasistisk Senter.

DiMe er tenkt som et supplement til allerede eksisterende tjenester.

- Nå er det et pilotprosjekt, men ambisjonen er at det skal ende som et permanent program, sier Åsa Hebnes fra Norsk Folkehjelp.

På nettsiden sin er DiMe klar på hva som er målet med tjenesten: «Målet er å bistå personer som faller gjennom det etablerte systemet og ellers ikke ville fått hjelp, og sikre at de føler seg sett, hørt og tatt på alvor. Lavterskeltilbudet er ment å være et sted å henvende seg, bli møtt på en anerkjennende måte og føle at noen «gjør noe» med henvendelser som ellers ikke ville bli fanget opp av systemet. Et slikt organ vil kunne ha stor betydning for den enkelte utsatte. Det motsatte – å ikke bli møtt og ivaretatt – kan lede til en følelse av avmakt, utenforskap, og kanskje sinne som igjen kan føre til destruktivitet.»

DiMe har dessuten som mål å fange opp mørketall innenfor rasisme og diskriminering samt føre statistikk over forekomster. Statistikken vil danne grunnlag for videre arbeid og tiltak: Fokus mot utsatte grupper/områder, kursvirksomhet, nye prosjekter og politisk arbeid.

# Parkeringsprosjekt på gang

Nå tester Bymiljøetaten i Oslo kommune ut en ny, teknologisk løsning for HC-plasser!

Mandag 26. august ble en potensiell milepæl for HC-parkering i Oslo passert. Da ble det gravd ned sensorer på fem HC-parkeringsplasser i Storgata. Sensorene er et prøveprosjekt, og en av ti piloter under samarbeidsprosjektet «Smartere Transport i Oslo-regionen» (STOR) mellom Ruter, Statens vegvesen og Bymiljøetaten i Oslo kommune.

Formålet med samarbeidet er å teste nye og optimalisere eksisterende mobilitetstjenester gjennom aktiv medvirkning fra innbyggere og næringsliv. Norges Handikapforbund Oslo har vært med fra tidig i prosessen, og har stilt seg positive til en slik teknologisk løsning, der sensorer gjennom en app kan gi sjåførene informasjon om det er ledig/opptatt parkeringsplass. Før systemet eventuelt rulles ut i hele byen skal det imidlertid testes grundig. Testperioden varer fra monteringen i august og frem til utgangen av april 2020. Dette for å sikre at utstyret testes under ulike årstider med ulike vær, føre- og driftsforhold. I denne første fasen vil informasjonen om belegget ikke være tilgjengelig for brukerne og utprøvingen er avgrensa til fem HC-parkeringsplasser.

Regionleder Magnhild Sørbotten var tilstede på monteringen, og hadde følgende kommentar til Handikapnytt:

– Dette tror jeg kommer til å bli veldig godt mottatt blant våre medlemmer. Dette er absolutt et svar på noe vi har bedt om.

Byråd for miljø og samferdsel, Lan Marie Nguyen Berg (MDG) er svært positiv:

 – Dette er kjempespennende. Jeg ser for meg at denne teknologien vil kunne gi en mye enklere hverdag for mennesker som har HC-kort og som trenger å kunne parkere. Det handler om at du skal kunne føle deg trygg når du reiser inn til sentrum, sier Berg til Handikapnytt.

# Det nytter å si ifra!

Da det viste seg at det midlertidige bryggeanlegget for «Øybåtene» ikke holdt mål gjorde kommunen kjapt endringer.

Det splitter nye bryggeanlegget for «Øybåtene» på Aker brygge er under ombygging på grunn av utskifting til mer miljøvennlige båter på Nesodden-rutene. De såkalte «Øybåtene», som går skytteltrafikk mellom Hovedøya, Lindøya, Langøyene osv måtte derfor midlertidig flyttes til Rådhusbrygge 1 ved Kontraskjæret. Vi fikk tips om at det midlertidige anlegget slettes ikke var godt nok tilgjengelig for rullestolbrukere, og vi tok turen for å sjekke.

- Dette ser altfor smalt ut, og gjerdene er jo så høye at de går over hodet på meg. Man kan jo ikke komme ut noen plass, så om jeg står i kø her og noen foran meg i køen må ut fordi de har et barn som må tisse, så står vi fast! Og bare tenk hvis noen skulle få et illebefinnende i varmen, sier politisk rådgiver Monica Haugen, som har stilt opp som utprøver.

Tilgjengelighetsrådgiver Elin Vang Kristiansen er heller ikke imponert:

- De tre slusene er veldig smale. Det er ikke meningen at så lange sluser skal være i den bredden, sier hun.

Hvor bratt rampen ned på bryggen er, er avhengig av flo og fjære, så begge er noe skeptiske. I tillegg har båtene kun smale metallramper.

Kun noen dager etterpå kommer det et nytt tips til kontoret: Det skjer noe på det midlertidige brygga! Vi tar igjen turen ut for å sjekke, og sant nok: De høye, smale gjerdene er fjernet, og de nye slusene er mer åpne, i tillegg til at det er en åpning omtrent midt på slusene.

En telefon til Ruter avslører at vi ikke er de eneste som har sagt ifra. De har fått en rekke tilbakemeldinger, og kastet seg rundt for å utbedre. Fra fergeselskapet får vi dessuten opplyst at de får nye, bedre ramper i løpet av sommeren. NHF Oslo vil imidlertid følge nøye med på bryggesituasjonen fremover, slik at den midlertidige løsningen ikke blir permanent.

- Selv om den er bedre, er den fremdeles ikke bra, sier Kristiansen.

# ..kamera.. ..lys.. ACTION!

Med en snau måned igjen til valget rigget NHF Oslo opp et studio på Rådhustrappen, for å høre hva de ulike partiene mener om «våre» saker.

*Tekst og foto: Ida C. Freng*

Når dette bladet dumper ned i postkassa er antakeligvis fasiten på bordet, og forhandlingene om makten i full gang- eller kanskje over allerede. Noen få uker før valget derimot, var nervene i høyspenn og det var alle mann til pumpene i innspurten.

- Da vi lagde liknende videoer i forbindelse med stortingsvalget i 2017 så vi at vi fikk svært god spredning av videoene, med høye visningstall. Vi tenkte dermed at dette var en løsning vi ville satse på videre, også ved lokalvalget, sier regionleder og intervjuer Jørgen Foss.

I løpet av to hektiske dager skal en mengde listetopper og profilerte lokalpolitikere innom det provisoriske studioet i Rådhustrappen, der hver og en får ta plass i en rullestol for intervjuet.

- Noen er litt nervøse for om de må kjøre ned trappa i rullestolen etterpå, men det må de ikke altså, flirer Foss, og legger til:

- Ideelt sett skulle vi stått midt i brosteinsbakken, men med flere titalls busslaster med turister om dagen som trasker opp og ned lar ikke det seg gjøre.

Allerede har flere intervjuer måtte pauses, fordi oppslukte turister vandrer helt opp i ryggen på rullestolen, eller rett forbi mellom kamera og intervjuobjekt.

- Vi ser at det er atskillig lettere å få alle listetoppene og profilene i tale når vi gjør det på denne måten, enn når vi forsøker å samle alle til et to timers valgmøte. I tillegg gjør jo formatet at vi kan nå mange flere- det er ikke alle som har tid til å komme på et oppsatt møte, sier Foss.

Høyres byrådslederkandidat Erling Lae Solberg svinger innom til avtalt tid, og tar villig plass i rullestolen.

- Ulik praksis i tildeling av BPA i ulike bydeler er et viktig problem. Det bør være lik behandling på tvers av bydelene, sier han, og er også svært opptatt av skole:

- Skole og utdanning er nøkkelen til å leve det livet man ønsker, og ha kontrollen i eget liv.

Han mener det bør bygges team rundt den enkelte elev, særlig for å greie overgangen mellom skoletrinn.

Senterpartiets førstekandidat Bjørg Sandkjær fremhever sitt parti som «lokaldemokratipartiet».

- Nærskoleprinsippet er helt sentralt for nærmiljøet. Vi vil at spesialundervisningen, så sant det er til barnets beste, skal skje med kvalifisert personale i klasserommet på nærskolen, sier hun.

På NHF Oslos facebooksider og Youtubekanal kan du se alle partienes svar. Så gjelder det å følge med i den kommende perioden, om noen- eller alle- innfrir løftene sine for hva de vil kjempe for på «våre» felt.

Regionleder i Norges Handikapforbund Oslo, Magnhild Sørbotten, spilte også inn en video i forbindelse med valget.

- Vi legger oss ikke opp i hvilke partier medlemmene våre stemmer på. Vi oppfordrer alle til å bruke stemmeretten sin, og så sier vi som vi har gjort i hele år: Ikke stem inn de som stenger andre ute!

# Sørenga endelig for alle!

Et usedvanlig kjølig junivær satte ingen stopper for badegleden da fungerende miljø- og samferdselsbyråd Arild Hermstad (MDG) kunne erklære HC-tilretteleggingen på Sørenga for åpnet.

*Tekst og foto: Ida C. Freng*

Etter flere år med algevekst og søppelopphoping er det gamle handikapbassenget på Sørenga en saga blott, og et nytt, tilrettelagt anlegg er klart til bruk. Anlegget er, i motsetning til den gamle «kulpen» midt på Sørenga-brygga, en integrert og naturlig del av hele anlegget. En rampe leder ned til et havbasseng med sitteplasser på begge sider, og i enden er det en grind som kan åpnes for den som vil ut i selve fjorden for en dukkert.

Veien frem til det nye anlegget har vært lang. Den gamle «kulpen» var både kaldere enn havvannet, i tillegg til at den var hjemsøkt av stadig grønske- og algeoppblomstring. De siste somrene har kritikk av anlegget og sommel med å rydde opp vært en sikker gjenganger i mediene.

- Endelig har man fått en løsning for alle på Sørenga, der de som trenger litt ekstra tilrettelegging ikke blir segregert ut som en egen, ekstra synlig gruppe, sier Jørgen Foss, regionkontorleder i Norges Handikapforbund Oslo, og selverklært badeentusiast.

Det var en småforkjølet, stolt, og kanskje litt lettet, byråd som kunne åpne anlegget.

- Vanligvis ville jeg ikke latt sjansen til et bad gå fra meg, men her får helsa råde, hutrer han på kanten av bassenget.

NHFUs Amir Hashani og Foss utgjør imidlertid halvparten av en kvartett som våger seg ut i det nye anlegget. Lav luft- og badetemperatur til tross. Hashani manøvrer enkelt rullatoren sin ned rampen og ut i bassenget.

- Det er blitt flott, sier han, og hakker tenner. 12-13 grader i vannet er ikke akkurat optimalt, selv om det er årets første bad.

- Dette er blitt et anlegg som ikke er bare for funksjonshemmede, men som alle kan bruke. Tenk så mye enklere det gjør det for eldre, for eksempel. Det er enkelt og gå ut på bryggen, rampen ned i vannet har gode muligheter for å holde seg fast, og en kan komme uti med hjelpemidler, illustrerer Foss.

# Flott flåte for flotte folk

For andre år på rad fylte NHFU og deres meningsfeller en trailer- og vel så det- i Prideparaden i Oslo.

*Tekst og foto: Ida C. Freng*

Dagen startet i kantina i NHFs lokaler på Galleri Oslo, med en maksimalt inkluderende frokost. Her var noe for alle, uansett hvilke allergier man hadde, eller hvilke dietter man fulgte. Med deltakere fra NHFU, PEF Ung, Norges Blindeforbund Ungdom, Unge Funksjonshemmede, Funkisstudentene og Uloba var det en mangfoldig og kampklar gjeng som samlet seg for å gå i parade for retten til å elske hvem man vil.

Primus motor og initiativtaker Ingrid Thunem kunne konstatere at en stappfull kantine var klare for avmarsj, og ved den innleide traileren på oppstartspunktet i Grønlandsleiret ventet enda flere støttespillere.

Amir Hashani var en av mange NHFUere som var innom frokosten, men han kunne ikke delta på traileren- med god grunn:

- Jeg har blitt invitert til å gå helt foran i paraden, forteller Hashani, som har gjort seg bemerket med å stå opp mot hatprat.

På traileren var derimot en mengde andre! Så mange faktisk, at det å få plass til alle på trailerens lasteplan ble litt som en omgang tetris, bare med mennesker og rullestoler. Blant de mange fremmøtte var blant andre Eva Henriksen som stilte som DJ, samt gamle travere og Pride-debutanter. Med strålende sol, gode beats og gamle og nye venner så ikke den lange ventetiden før avmarsj i en historisk stor Pride-parade ut til å plage noen.

- Veldig gøy at vi er så mange! Ungdomskoordinator Sissel Eidhammer stråler.

- Og så er det jo litt kult å se at ikke alle som har funksjonsnedsettelser går med oss- mange går med andre organisasjoner også. Det er jo litt sånn det skal være, sier hun.

# Satte hatprat på dagsorden

*Tekst og foto: Ida C. Freng*

Panelsamtale: Debatten ble ledet av Eirik Riise fra Stopp Hatprat (f.v) og omfattet likestillings- og diskrimineringsombud Hanne Bjurstrøm, politiførstebetjent Monica Lillebakken fra hatkrimgruppen til Oslo politidistrikt, Handikapforbundets generalsekretær Sunniva Ørstavik samt kultur- og likestillingsminister Trine Skei Grande.

Etter to trakasserende hendelser med hatprat på kort tid lot ikke NHFUs Amir Hashani seg knekke. Han inviterte til konferanse mot hatprat- og fikk kultur- og likestillingsministeren i panelet!

- Etter mine hendelser og med de samfunnsproblemene vi har, så kunne jeg ikke bare sette meg ned. Jeg må ut og opplyse om at dette skjer, sier Amir Hashani.

Det var i mars i år at han opplevde å bli spyttet på og trakassert på åpen gate, kun fordi han har en funksjonsnedsettelse. Han sto på en holdeplass, da en mann på andre siden av gaten plutselig begynte å rope til ham.

– I to-tre minutter sto mannen på andre siden av veien og ropte: «Du må dø. Du kan ikke leve som handikappet», forteller Hashani til NRK, som skrev om saken etter han han anmeldte forholdet.

Hashani visste at dette var noe andre også opplever, og han ville sette søkelyset på problemet. Han satte i gang arbeidet med å arrangere «1 av 3»-konferansen, som gikk av stabelen på Litteraturhuset i Oslo 21. mai.

Under konferansen leverte han, sammen med Ida Hauge Dignes i NHFU, en innrammet handlingsplan mot hatkriminalitet til kultur- og likestillingsminister Trine Skei Grande (V).

- Nok er nok. Nå krever vi handling, sa Hashani til ministeren, og understreket at NHFU gjerne vil samarbeide med myndighetene.

Foruten sterke, personlige beretninger og innlegg fra forskningsleder Terje Olsen i Fafo bød konferansen på en panelsamtale med likestillings- og diskrimineringsombud Hanne Bjurstrøm, politiførstebetjent Monica Lillebakken fra hatkrimgruppen til Oslo politidistrikt og Handikapforbundets generalsekretær Sunniva Ørstavik, ledet av Stopp Hatprats Eirik Riise. Foruten å diskutere forskningen som viser at 1 av 3 funksjonshemmede blir utsatt for hets og hatefulle ytringer, beveget samtalen seg også inn på politireformen. Bjurstrøm uttrykte bekymring for om politiet har nok ressurser til å prioritere hatkriminalitet.

Skei Grande takket Hashani for at han setter fokus på problemet, og for at han våget å dele sine opplevelser. I tillegg gjentok hun det hun har sagt flere ganger siden hun trådte inn i stillingen som statsråd:

– Politikken på dette feltet (funksjonshemmede red.anm) skal ikke dreie seg om omsorg, trøste og bære, men om hardcore rettighetspolitikk.

Etter endt konferanse kunne en stolt og rørt Hashani ta imot trampeklapp fra de mange fremmøtte.

# Skuespillerdebut i beste sendetid

NRK har tatt til seg innspillene om å bruke mennesker med funksjonsnedsettelser i sine produksjoner. Da stilte vi naturligvis opp da de trengte skuespillerhjelp i våres…I slutten av april kimet telefonen på NHF Oslos kontor. På tråden var NRK, som var på jakt etter en kvinne med nedsatt funksjonsevne, som kunne spille rollen som «Jeanettes beste venninne» i Robert Stoltenbergs humorinnslag i årets «Sommeråpent». Som alltid når mediene ringer hastet det, og heldigvis var løsningen denne gangen nær.

Like nede i gangen, faktisk:

- Ja, det kan jeg vel gjøre. Høres kult ut! Politisk rådgiver i NHF og leder i landsforeningen AMC Monica Haugen var heldigvis ikke vond å be, etter å blitt bråstoppet på vei forbi undertegnedes kontor.

Som sagt, så gjort. Et par dager senere, i øspøs regnvær, pakket vi oss inn i Monicas bil, og kjørte ut til Solvik Camping der filmingen skulle foregå.

- Jeg fikk manuset i går. Det var veldig mye bra, men jeg gjorde noen endringer, og kom med noen flere innspill, forteller Monica, og legger til:

- Da jeg hadde sendt eposten med innspill og endringer kom jeg på at han (Robert Stoltenberg, red.anm) skriver veldig mye av sitt eget materiale, så jeg ble litt stressa! Eller, skrekkslagen, kan du vel heller si!

Allerede tidlig i skriveprosessen var de ansatte i NRK interesserte i å høre hvilke komiske situasjoner Monica ofte opplever som rullestolbruker, og ikke minst hvilke fordommer hun møter.

- De har lyst til å ta folk og fordommer på kornet- det tror jeg vi skal klare, sier hun.

I researchen på forhånd hadde vi begge listet opp ulike situasjoner funksjonshemmede ofte opplever- som at serveringspersonale henvender seg til andre i følget og ikke den i rullestol, eller at mange antar at alle som bruker rullestol er uføretrygdet.

Vel fremme var det rett i sminken. Under en paraply. Lite luksus på en slik innspilling, og i hvert fall på en dag som denne, der himmelens sluser har åpnet seg.

Robert Stoltenberg kom klampende over den dyvåte gressplenen i gummistøvler og full «Jeanette»-mundur, komplett med fjærklippet parykk i brunrøde toner og hettegenser med «bling».

- For et vær! Er det denne vogna vi skal bruke? Åh, du er Monica? Hei!

- Ja, men du kan kalle meg «Lulla» i sketsjen.

- Rulla?

- Nei, Lulla!

Det skal vise seg at Monica stresset for ingenting med tanke på endringene i manus:

- Du, så bra det var at du kom med forslag til manuset- det gjør hele innslaget mye bedre, sier Stoltenberg, helt uoppfordret.

Deretter går det videre i et forrykende tempo. Noe av manuset er skrevet ned på forhånd, andre ting gjøres etter innfallsmetoden og improviseres der og da.

- Når de skal drikke vin, tenker jeg det er naturlig at du holder glasset for meg. Det er sånt nære venninner gjør, forklarer Monica.

Når Stoltenberg får nyss i at «Lullas» datter av og til står bakpå rullestolen, er det klart for innspillingens mest fartsfylte og dramatiske øyeblikk, når «Jeanette» karrer seg opp bakpå rullestolen, med paraply og det hele. Enda mer dramatisk skal det bli når «Jeanette» sitter i manuell rullestol, og får litt drahjelp fra «Lulla».

- Ouææh!

Etter en litt skarp sving med optimistisk fart forsvinner både stol og skuespiller ut i grøfta. Våt som ei kråke krabber «Jeanette» opp av grøfta, og parkerer den manuelle stolen.

Ferden går videre til kafeen på området, og en scene med den velkjente situasjonen «servitør henvender seg kun til den gående» foreviges på filmen. Etterpå er det pausetid, og alle trekker nærmest mulig peisen.

- Jeg passer på å ikke gå altfor nærme, flirer kostymeansvarlig, som prøver å tørke «Jeanettes» hår, uten å la de syntetiske fibrene gå opp i lys lue!

Noen timer senere er innspillingen over, og produksjonen sitter på mer enn nok materiale.

- Jeg snakket med regissøren- vi kan kanskje ha en førpremiere på sketsjen på landsmøtet i juni, forteller Monica, etter endt innsats.

Nettopp det gikk i boks. Til rungende og stor applaus på landsmøtet. Resten av landet måtte pent vente til juli og Sommeråpent for å få med seg «Jeanette» og «Lulla» på camping.

- Det var jo veldig artig å være med på det, det synes jeg. Det er viktig at vi stiller opp på ting. At vi våger å synes, og våger å melde oss på, sier Monica.

Selv er hun slett ikke fremmed for å gjøre comeback som «Lulla», skulle anledningen by seg.

- Tenk, Jeanette og Lulla på juleshopping- hadde ikke det vært noe, sier hun med et lurt flir.

# Sto på krava i hovedstaden Paradeklare

Hotellresepsjonen sto på hodet om morgenen 15. juni, da et samlet landsmøte gjorde seg klare til å reise til Stolthetsparaden i flokk og følge.

*Tekst: Ida C. Freng Foto: Ola Harald Svenning*

Medium her, small der borte! Og så er det noen extra large og større i den esken der! Large er også… et eller annet sted!

Landsmøtekoordinator Jørgen Foss fordeler blå #vårtidernå t-skjorter til paradegjengerne med stor entusiasme og enda større stemme i resepsjonen på Scandic i Asker. Det er en snau halvtime til avmarsj- rett ut i ventende busser på utsiden.

- Jeg har jobbet i uker og måneder for å se om Vy kunne frakte oss, men det har ikke gått i orden. De kom med tilbud om å hjelpe til på «en slags dugnad med flere transportaktører». Jeg startet dialogen i februar, og det svaret kom 20. mai, sier Foss, som da allerede hadde tatt på seg oppgaven med å ordne alternativ transport selv.

- Jeg har hyret inn busser fra halve Østlandet, sier han, og lar den karakteristiske latteren runge.

Klokka tikker, og et stort apparat medhjelpere sørger for å få puslespillet med hvilke rullestolkjørere som skal på hvilken buss på plass. Så suser en blå NHF-bølge inn til Universitetsplassen og Stolthetsparaden.

Flere fra NHF og NHFU sto på dagens appellantliste, i selskap med blant andre kultur- og likestillingsminister Trine Skei Grande, som for øvrig ble første sittende statsråd som deltar i paraden.

Statsråden høstet applaus da hun i sin appell snakket om å være en «hardcore rettighetsminister», og at BPA må og skal være et rettighetsverktøy, ikke en del av trøste- og-bære-regimet. Hun var klar på at Stolthetsparaden er riktig og viktig.

- Å si at vi ikke trenger Stolthetsparaden er like dumt som å si at vi ikke trenger 17. mai, sa hun til Handikapnytt.

## Klar tale

Slagordene runget fra NHFs store delegasjon, langt frem i toget.

* Hva vil vi ha?
* LIKESTILLING!
* Når vi vi ha det?
* NÅ!
* Vår tid er nå! Vår tid er nå!

Generalsekretær Sunniva Ørstavik danset nesten sålene av seg gjennom gatene, og rullende og gående NHFere ropte og sang til halsen var sår. Da toget svingte inn på Karl Johansgate fra Akersgata fikk virkelig byens innbyggere og mange besøkende med seg paraden, og mange langs ruta responderte med applaus.

- Det her er jo bare skikkelig kult! utbrøt en landsmøtedelegat fra landets nordlige fylker.

Vel fremme på appellplassen igjen var det bare å haste inn i bussene, og komme seg tilbake til resten av landsmøtet.

*Bianca Bernhoft Løkkeberg Interessepolitisk rådgiver NHF Oslo*

# Kommentar: Valget ligger bak oss

Da er årets kommunevalg gjennomført, og vi ser fram til å få en ny byrådserklæring. Vi hadde som vanlig dialog med partiene i forkant, og jobbet høsten 2018 med å få våre saker med i de forskjellige partiprogrammene. Vi valgte i denne runden å vektlegge tre saker: brukerstyrt personlig assistanse (BPA), inkluderende skole og kollektivtrafikk.

Grunnen til at vi fokuserte på disse tre er at mange Oslo-borgere opplever et mangelfullt BPA-tilbud, at funksjonshemmede opplever utestengning fra nærskolen og undervisningen ved et stort antall grunnskoler, og at en lite tilgjengelig kollektivtrafikk er et stort hinder for funksjonshemmedes bevegelsesfrihet. Når mennesker med nedsatt funksjonsevne kan delta i det samme skoleløpet som andre, får nok timer med BPA og kan komme seg frem i byen og reise kollektivt som alle andre – ja da øker selvfølgelig sjansen for større arbeids- og samfunnsdeltagelse.

## Brukerstyrt personlig assistanse

Vårt første krav til partiene er at Oslo kommune sørger for at både kommunens egen BPA-ordning og alle BPA-konsesjoner er i tråd med intensjonen i loven, inkludert mulighetene til å reise ut av kommunen. Kommunen gir konsesjoner på BPA til private aktører, basert på tjenestekonsesjonen som kom i 2016. Det vil si det rammeverket kommunen har satt for at aktørene kan tilby BPA til personer som har fått dette innvilget. I 2016 protesterte NHF Oslo høylydt mot regelverket den satte for de private BPA-aktørene. Vi mente blant annet at regelverket i stor grad begrenset bevegelsesfriheten til personer med funksjonsnedsettelser som er avhengig av BPA for å leve selvstendige liv. (Punktet vi protesterte på i denne sammenhengen ble endret, så det var en seier!)

Vårt andre krav er at kommunen sikrer at alle som har rett til BPA får tilstrekkelig antall assistansetimer til å leve et selvstendig liv og delta i samfunnet. «Likestilling i revers?», vår medlemsundersøkelse om BPA er urovekkende lesning: 36% av de spurte får ikke tilstrekkelig assistansetimer til å dekke sitt behov, 30% må nedprioritere grunnleggende behov som tannpuss og dusjing. Hele 70% må nedprioritere sosialt liv og fritid, og det mest urovekkende er at dette gjelder for 100% av dem under 18 år. Mange opplever det som en endeløs kamp mot bydelen for å få antallet timer de trenger.

Vårt tredje krav er at kommunen innfrir sin plikt til å tilby BPA også til dem som har et mindre assistansebehov. Hvis man har et assistansebehov på minst 32 timer per uke så har man uansett rett til å få dette organisert som BPA, mens regelen kommer med et unntak hvis man har et behov på 25-32 timer per uke. Her har man rett til å få assistansen organisert som BPA «med mindre kommunen kan dokumentere at slik organisering vil være vesentlig mer kostnadskrevende». Vi mener at Oslo kommune benytter seg for mye av dette argumentet.

Vi avholdt 21. august et valgmøte på Sagene, i form av en debatt om BPA mellom NHF, Arbeiderpartiet og Høyre. Grete Flattun, nestleder i NHF Oslo, holdt en sterk appell hvor hun minnet om hva det er BPA egentlig handler om:

«Det er viktig å være en del av det politiske livet for å påvirke å bevisstgjøre rundt hvilke behov vi har for å kunne leve et så normalt liv som mulig på våre premisser. Men mangel på BPA-timer tvinger oss ofte til å velge mellom å dra på trening, være med på viktige møter, om vi vil møte venner og gå ut. De fleste av oss må ofte si nei. Jeg vil også gjerne besøke mine barn og barnebarn, som bor på to forskjellige kanter av landet. Jeg vil gjerne feire jul med sønnen min i Bergen, leve et fullverdig familieliv. Men timene til assistanse rekker heller ikke til det. Det er veldig vanskelig med få timer å kunne reise og besøke dem, og det er veldig sårt. Jeg tror ikke de fleste personer tenker så mye på det, jeg tror de tar det som en selvfølge at de kan få treffe familien sin.»

Vi gleder oss til å ta fatt på en ny bystyreperiode, og til å kjempe videre for likeverd og likestilling for alle Oslos borgere!

*Elin Vang Kristiansen Tilgjengelighetsrådgiver NHF Oslo*

# Kommentar: En tilgjengelighetsrådgivers blikk på Øyafestivalen

Da er Øyafestivalen over for i år, og noen morsomme dager med masse ny og litt gammel musikk er over. Jeg er ganske sliten etter fire dager, kanskje mest i ørene - men egentlig overalt. De nærmeste naboene trekker sikkert også et lettelsens sukk, men jeg synes likevel det er ganske fint at vi i Oslo har en festival som er så sentralt plassert med tanke på offentlig transport. Det er 5 minutter bort til T-banen og omtrent like langt til bussene.

Jeg var der alle de fire dagene, som privatperson og ikke som fagperson, men det er jo ikke alltid like lett å legge fra seg de «brillene».

Årets nyhet var punkter for lading av rullestoler på konsertrampene, etter forespørsel fra noen av dere der ute. Da ser vi at det nytter, og at det er verdt å si ifra. På den annen side måtte vi redde HC-parkeringen ved Tøyenbadet fra å bli oppstillingsplass for trailere – enda en gang. Så her nytter det ikke å ta noe for gitt!

## Det jeg la merke til i år var at:

Det var noen rullestolbrukere i parken, men ikke så veldig mange. Hva er grunnen til at ikke flere deltar på Øya?

Det var egen inngang for rullestolbrukere, med armeringsmatter over gresset så det skulle være lett å trille.

Det ser ut til at de nye bakkeføringene for kabel som har slakere helning er blitt standard. Det er bra, synes jeg, men vil veldig gjerne ha tilbakemeldinger hvis dette ikke er tilfellet.

Jeg er ellers ganske opptatt av HC-toaletter, men denne gangen sjekket jeg faktisk ikke. Var de ålreite?

Det var syyyyykt høyt opp til alle diskene, selv for meg på 1,67. Det gjaldt både mat og drikke, så her har de et stykke igjen!

Jeg hørte folk kommentert på at konsertrampene ved scenene noen ganger sto tomme, og at de siklet etter plassene. Dette tolker jeg som om disse hadde bra plassering, eller?

Det manglet ekstra stoler på rampene, sånn at ledsager måtte stå under hele konserten. Jeg tenker at det hadde vært hyggeligere om alle var i samme øyehøyde. Hva mener dere?

Konsertrampene burde vært for flere grupper. Jeg så folk på krykker som måtte forlate konserten fordi det ble for lenge å stå på ett ben. Hadde det vært stoler tilgjengelig på rampene, kunne de også fått hvilt seg litt innimellom.

Som tidligere nevnt, var det kommet ladepunkter på plattingene, sånn at det var mulig å lade elektriske rullestoler under konsertene. Noen som prøvde disse og kan si om de fungerte bra?

Vi på kontoret i NHF Oslo opplever økende interesse fra arrangører som ønsker å gjøre festivaler og arrangementer i Oslo bedre tilgjengelig. Vi håper og tror at det blir litt bedre for hvert år.

Jeg er tilgjengelighetsrådgiver og fagperson i NHF Oslo, men det er dere der ute som er rådgiverne mine. For at jeg skal kunne gjøre en god jobb, trenger jeg å lære av de erfaringene dere gjør dere så jeg kan bringe dette videre til arrangørene.

Kom veldig gjerne med innspill til meg på elink@nhf.no

Ha en flott sensommer og høst!

# AKTUELT

## Diskriminert, eller?

En ny undersøkelse som forskningsstiftelsen Fafo har gjennomført for Barne-, ungdoms- og familiedirektoratet (Bufdir) viser at folk flest har stor støtte til likestilling for funksjonshemmede, men mange vet ikke at gruppen utsettes for diskriminering, melder Handikapnytt.

– Dette er den første undersøkelsen i sitt slag som ser diskrimineringsgrunnlagene i sammenheng, og vi er overrasket og bekymret over enkelte av funnene, sier direktør Mari Trommald i Bufdir til magasinet.

Undersøkelsen skapte bølger i media da den ble lansert i mai, men da for mange av funnene når det gjelder rase- og religionsdiskriminering. Særlig funnet der 25 prosent av de spurte er helt eller delvis enige i påstanden om at «noen menneskeraser er mer intelligente enn andre», skapte ramaskrik. Den 12. juni trakk Fafo rapporten tilbake for å korrigere den. Fafo opplyser at det er svakheter i spørsmålet om menneskeraser og at man ikke med sikkerhet kan vite hva folk har svart på.

## Endringer i styret

Nikita Amber Abbas er ny leder i NHFU Oslo, etter at Ida Hauge Dignes måtte gikk av som leder. Dignes fortsetter imidlertid i sine verv i NHFUs sentralstyre og i NHFs sentralstyre. Amir Hashani har rykket opp fra varaplass til ny nestleder, Abbas’ tidligere verv.

## Imponert av NHF

Wenche Willumsen, koordinator i det nordiske samarbeidet i Nordiske Handikapförbundet, lot seg imponere av NHF under årets landsmøte i Asker.

- Det mest fremtredende på dette landsmøtet er hvordan NHF har lykkes med å fange de unges interesse for engasjement i organisasjonen. Delegatene er unge. Nye arbeidsmetoder og friere tøyler har også lokket flere til å bidra i det påvirkningsarbeidet på funksjonshemmede-feltet. Bra jobbet, NHF, kommenterer Willumsen på Facebook.

## Lanserer funkis-kolleksjon

IKEA lanserer neste år en egen kolleksjon med møbler og tilbehør som skal være spesielt tilpasset kunder med funksjonsnedsettelser, skriver metro.co.uk. Nyheten ble lansert under den såkalte «Democratic Design Day» i juni. Kolleksjonen har fått navnet «Omtanksam», og inneholder blant annet produkter for soverom, kjøkken og bad som skal gjøre det enklere for mennesker med nedsatt funksjonsevne å bevege enklere og mer komfortabelt i hjemmet. Kolleksjonen skal være utviklet i samarbeid med ergo- og fysioterapeuter og «researchere».

- IKEAs visjon har alltid vært å skape et bedre hverdagsliv for de mange. Det inkluderer personer med ulike funksjonsnedsettelser, fra barn til eldre og alle i mellom, ble det sagt under nyhetslanseringen.

## Kulturnatt-samarbeid

Under Oslo Kulturnatt i fjor hadde NHF Oslo «tilgjengelighetsgerilja» på flere av arrangementene. Det gikk ikke upåaktet hen. I år ble organisasjonen tidlig kontaktet av kommunen, som ønsket innspill og samarbeid om årets kulturnatt. Gjennom flere møter bidro NHF Oslo med innspill til hvordan man bedre kan sette tilgjengeligheten i fokus, og det ble blant annet utarbeidet et tips-liste for tilgjengelighet som alle arrangører fikk. For første gang kunne arrangørene allerede i påmeldingsskjemaet melde inn hvilke tilgjengelighetstiltak som fantes ved deres arena. Ved å sette fokus så tidlig kunne man også inspirere arrangørene til å gjøre utbedringer. Fremdeles ble ikke alle arrangementene denne natten helt tilgjengelige, men kommunen viste stor interesse og vilje til å sette fokus på at flest mulig skal ha muligheten til å delta. Synlighet ble også sikret gjennom at NHF Oslo fikk en egen side i programoversikten, der vi informerer om viktigheten av tilgjengelighet for alle.

- Når Oslo kommune inviterer til et så storstilt arrangement for byens innbyggere, så er det viktig at alle innbyggere kan delta. Nettopp derfor er vi glade for at Oslo Kulturnatt denne gangen har hatt et så bevisst forhold til tilgjengelighet, og at de tidlig involverte oss som «vet hvor skoen trykker», sier Magnhild Sørbotten, regionleder i NHF Oslo.

## BPA-fokus mot valget

Med kun få uker igjen til valget inviterte NHF Oslo til BPA-duell mellom Høyre og Arbeiderpartiet på Sagene samfunnshus. Med erfarne politikere som Geir Lippestad (Ap) og Ola Kvisgaard (H) i panelet var det duket for en rolig, men spennende debatt. De to politikerne fikk følge av politisk rådgiver Monica Haugen fra Handikapforbundet i panelet, og pasient- og brukerombud i Oslo og Akershus Anne-Lise Kristensen ledet seansen med stø hånd.

NHF Oslo Grete Flattun satte an tonen, med en åpen, ærlig og tidvis sår betraktning av hvordan det er å plutselig bli avhengig av assistanse for å leve det livet en ønsker. Deretter var det duket for en drøy time med diskusjon, innspill fra salen og ikke minst en spennende ja/nei-sekvens rettet mot politikerne fra ordstyrer Kristensen, som var med på å få temperatur og stemning opp et hakk eller to.

Hele møtet ble streamet live, og om du ønsker å se det kan du finne opptaket på våre Facebooksider.

## Nytt bygg på plass

For et drøyt år siden flyttet NHF Oslo fra Folke Bernadottes vei 2 til NHFs lokaler i Galleri Oslo.

Før flyttingen fra Folke Bernadottes vei og salget av kontorlokalene der, hadde NHF Oslo seksjonert ut nabotomten, og satt i gang prosessen for Folke Bernadottes vei 4. Nå står en splitter ny blokk på den tidligere garasjetomta.

- Norges Handikapforbund Oslo har lang tradisjon med å eie og leie ut leiligheter i Oslo. Det gir folk husrom, og det er med å finansiere arbeidet vårt for likestilling og likeverd. I år er vi utrolig stolte over å ha bidratt til at Oslo får over 50 nye leiligheter i bydel Nordre Aker, sier regionkontorleder Jørgen Foss, og fortsetter:

- Flere av disse er på godt over 100kvm og er selvsagt bygget universelt utformede. Dette er leiligheter som i all hovedsak er bygget av Naturbetong AS. Vi er utrolig glad for å ha kunnet bidra til å legge til rette for boligutbygging i et boligmarked som roper etter flere leiligheter.

## Kjønnsdelte hjelpemidler

Likestillingssenteret har i samarbeid med Østlandsforskning studert tildelingen av hjelpemidler for å undersøke hvorvidt det finnes utilsiktede skjevheter og ulikheter basert på kjønn, alder og bosted. Studien er finansiert av Bufdir og gjennomført i samarbeid med NAV Styringsenheten. Studien, som ble presentert i Oslo 5. juni, viser blant annet at kvinner får flest hjelpemidler til tilpasning av hjemmet og kjøkkenet, i tillegg til at de får flere rullatorer og rullestoler med kort rekkevidde. Menn derimot, får flere hjelpemidler som bidrar til økt fysisk aktivitet, og mottar ikke minst flere hjelpemidler som inneholder en motor eller en elektronisk komponent. Studien bygger på analyser av 441 523 hjelpemidler.

## Satsning på stand i sentrum

På under en uke hadde NHF Oslo to stands midt i Oslo sentrum! Først ut var svært synlig deltakelse under den siste av i alt fire Oslo Byliv-arrangementer i sommer, lørdag 31. august. NHF Oslo har jobbet med Bymiljøetaten i Oslo for å bedre tilgjengeligheten på alle disse arrangementene, og har blant annet fått igjennom: flytting, ikke fjerning av HC-plasser i de aktuelle områdene- samt midlertidige, ekstra HC-plasser, innleie av HC-toaletter så alle har nødvendige fasiliteter, samt bygging av en menge terskelutjevnere slik at alle lettere kan benytte fortauene under arrangementet.

På selve dagen hadde NHF Oslo stand i Nedre Slottsgate, der vi hadde rullestol- og rullatorutprøving, utdeling av våre helt nye «Mangfoldsbuttons» samt en «Tilgjengelighetsquiz» der premien var et kinogavekort. En rekke tillitsvalgte stilte opp som stand-arbeidere, og flere tok også turen innom og hilste på.

Onsdag uken etter, den 4. september, var det duket for en stand med mer politisk innhold, i øs pøs regnvær. Da var NHF Oslo på plass på Egertorget med brosjyrer om våre vurderinger av partienes programmer, samt vårt syn på skole og BPA, som organisasjonen har fokusert på hele valgkampen. NHF forteller ikke folk hva de skal stemme, men vi sier #ikkesteminndesomstengerandreute!

## Endelig ny Solvik-brygge

Helt i starten av badesesongen kunne endelig faste gjester og besøkende juble over ny badebrygge på Solvik Camping. 5. juni sto det nye anlegget klart. Solvik badebrygge er prosjektert og bygget av Implenia Norge AS. Prosjektet ble påbegynt desember 2018 etter at den gamle brygga gikk i stykker pga vær og vind. Den nye brygga er bygget med betongfundament og stein, mens den gamle, som ble bygget av Oslo vei, var en trekonstruksjon. Brygga er nå bygget etter universell utforming, og skal kunne brukes av alle. (Kilde Implenia) Foto: Terje Beck, Implenia Norge AS

# Starter ny studentforening

I høst føyer «Funkisstudentene» seg inn i jungelen av ulike studenttilbud i Oslo.

*Tekst og foto: Ida C. Freng*

Egentlig startet de opp så smått allerede i vårsemesteret, men da som en gruppe. Det forteller Aurora Kobernus, initiativtaker til «Funkisstudentene».

- Jeg tenkte som så at det må jo være mange studenter som har behov for en form for tilrettelegging, enten man har en fysisk funksjonsnedsettelse, eller sliter psykisk.

Tanken er at studentforeningen skal være et sted man kan oppsøke, for eksempel om man har utfordringer med universitetsbyråkratiet, lurer på søkefrister, eller andre ting.

- Det kan være greit å snakke med noen som har lurt på, og som har vært gjennom det samme, sier Kobernus.

Hun har selv studert i noen år, og opplever at det er lite kunnskap om det å være, og å legge til rette, for studenter med funksjonsnedsettelser.

- Kanskje kan vi hjelpe universitetet med spørsmål de har, om hvordan de best mulig kan løse tilrettelegging.

## Kobernus nevner interseksjonalitet som en utfordring:

- Ta studentboliger for eksempel. Har man en kjæreste med nedsatt funksjonsevne er det ikke sikkert at hen kan komme på besøk. Eller hva med familieboligene- er de tilrettelagt for at en i familien kanskje sitter i rullestol?

I tillegg ønsker foreningen å sette fokus på hvordan utilgjengelige arrangementer kan gjøres tilgjengelige for alle.

- 17. mai-frokoster eller fadderarrangementer, for eksempel. Hvis de ikke holdes på tilgjengelige steder, vil vi gå i dialog for å hjelpe til, slik at arrangementet kan bli tilgjengelig for alle. Kanskje trengs en rampe, kanskje må arrangementet flyttes, sier hun, og legger til:

- Og så kan vi følge opp praktiske problemer. Brøyting om vinteren, for eksempel- gjøres den godt nok for alle?

Studentforeningen skal dessuten ikke være utelukkende for studenter med nedsatt funksjonsevne. Her er også pårørende velkomne.

- De sitter ofte med mange av de samme spørsmålene.

Likevel, det skal ikke bare dreie seg om tilrettelegging og problemorienterte saker:

- Vi ønsker like mye å skape et pusterom for folk i en travel studenthverdag. Enten man vil samles for å se film, ta en kaffe eller bare henge og være sosiale.

For å oppsummere nevner hun tre hovedmål for foreningen

- Vi skal fylle en likepersonsrolle, vi skal ha fokus på funksjonshemmedes rettigheter i studieløpet, og vi skal jobbe med tilrettelegging.

# Anbefaling fra Funkisbiblioteket!

I hvert nummer av Quarten fremover vil vi la brukere av Funkisbiblioteket komme med anbefalinger av bøker og filmer de har funnet i hyllene. Quarten-redaktør Ida C. Freng har lest følgende bok siden sist:

## Hvilken bok/film anbefaler du?

«Ler av marerittet mitt» av Shane Burcaw. En bok bygget på innlegg i bloggen hans ved samme navn. Burcaw er i 20-årene, og fra Pennsylvania, USA. Han har spinal muskelatrofi (SMA).

## Hvorfor anbefaler du denne filmen?

Jeg kom tilfeldigvis over den i hylla i Funkisbiblioteket, og ble nysgjerrig på tittelen. Etter noen sider var jeg raskt hekta- den var noe med den svarte humoren og de skarpe beskrivelsene som gjorde fenget. Burcaw snakker rett fra levra, enten det gjelder betraktninger av seg selv som «verdens lateste foster», utfordringer med seksuallivet som funksjonshemmet eller andre situasjoner. I tillegg har den en gjennomgående litt sår søken etter «normalitet», til tross for en sarkastisk og tidvis tøff-i-trynet-stil. På noen måter kan den minne om en «lettvekter-utgave» av Jan Grues «Jeg lever et liv som likner deres», men den mangler Grues dype refleksjoner og tidvis distanserte blikk. Med Burcaw er det mer rølp. Boken har fått noe kritikk for å være ufin mot andre med funksjonsnedsettelser- særlig de med mentale funksjonsnedsettelser. Alt i alt anbefaler jeg boka. Shane Burcaw driver en non-profit organisasjon med samme navn som boken, der målet både er å spre positivitet om mangfold, samt å bidra med hjelpemidler til andre SMA-pasienter. Burcaw er svært aktiv i sosiale medier.

Boka finner du i Funkisbiblioteket.

# Oversikt regionstyret, bydelslag, landsforeninger og rådene

## Regionstyret:

Leder: Magnhild Sørbotten tlf: 23 22 40 10 /91 61 28 75, magnhild7@gmail.com

Nestleder: Karl Haakon Sævold Tlf: 90 18 82 58, khs@live.no

#### Styremedlemmer:

Hans Jørn Næss, tlf: 91 10 01 00, hjn@kapital.no

Jan-Egil Wigen Aasterud, tlf: 99 32 71 88, Janegil.aasterud@gmail.com

Ragnhild Simonsen, tlf: 97 15 23 95, ragnsi@hotmail.com

#### Regionkontorleder:

Jørgen Foss, tlf: 952 25 335 / 22 02 14 20, jorgen.foss@nhf.no

## Lokallag

NHF Alna, Leder Søren Kjendlie, tlf: 22 32 68 80/48 24 99 97, soren.kjendlie@uloba.no

NHF Bjerke, Leder Else Thune, tlf: 93 23 91 31, elsejthune@hotmail.no

NHF Sagene, Leder Roger Holland, dekker også Grüner-løkka, Gamle Oslo og St. Hanshaugen, tlf: 932 53 731, roger.holland@live.no

NHF Ullern, Leder Steinar Hammerstad, tlf: 41 00 89 53, annkarin.fronth@getmail.no

NHF Vestre Aker, Leder Elsa Oterhals, tlf: 22 49 25 51/ 988 21 716, epoterhals@gmail.com

## Bor du i en bydel du ikke finner i denne oversikten? Ta kontakt med region-kontoret på telefon 24 10 24 00, så skal vi hjelpe deg!

Norges Handikapforbund Ungdom Oslo, Nikita Amber Abbas, nikita.abbas@live.no, tlf: 46 78 40 57

Handikaplaget Aktiv, Leder Ole Kristian Iversen, tlf: 91 36 07 70, hl.aktiv@getmail.no

## Lokale landsforeningslag

ALF Oslo (Arbeidsmiljøskadde) Leder Geir Werner, tlf: 92 82 06 75, oslo@alfnorge.no

ALF Offshore, Leder Torbjørn Mathiassen, tlf: 91 35 60 26, torbm@online.no

HBF (Handikappede barns foreldreforening), Leder Rikke Danielsen, tlf: 90 58 51 37, rikkedani@gmail.com

LARS Øst/Oslo (ryggmargs-skadde) Leder Marianne Graham Hjelmen, tlf: 92 65 26 73, marianne@hjelmen.com

LFA Oslo/Akershus (amputerte), Leder Arve Birkely, tlf: 92 26 33 44, arge@altiboxmail.no

LFN Oslo (nakkeskadde) Leder Turid Monsen, tlf: 90 50 55 85, turid.monsen@getmail.no

LFPS Oslo (polio) Leder Phuoc Tan Le, tlf: 41 14 33 21, phuocoslo@hotmail.com

LFS Oslo/Akershus (slag-rammede) Leder Odvar Jacobsen, tlf: 90 74 85 21, odvar.jacobsen@outlook.com

LKB Oslo (kvinner med bekkenløsningsplager) Leder Vibeke Helander Bolstad, tlf: 48 24 23 60, oslo@lkb.no

## Landsforeninger uten lokallag i Oslo

NASPA ved leder Jarle Sterner tlf: 92 02 82 77, jsterner@online.no

AMC Leder Monica Haugen, tlf: 41 21 83 57, leder@amc-foreningen.no

## Rådene

Det sentrale rådet (hele byen): Bente Ingrid Arnesen benteingrid.arnesen@byr.oslo.kommune.no, tlf: 92 08 55 67

Alna: Biljana Lauvstad, RFF sekretær, tlf:: 23 47 90 28, iljana.lauvstad@bal.oslo.kommune.no

Bjerke: Chatrine Anskau, postmottak@bbj.oslo.kommune.no, tlf: 47 50 24 60

Frogner: Marthe Preteni-Isefjær, sekretær, marthe.isefjar@bfr.oslo.kommune.no

Gamle Oslo: Hanne Zakariassen, hanne.zakariassen@bgo.oslo.kommune.no, tlf: 95 98 65 62

Grorud: Mats Petter Sydengen, mats.petter.sydengen@bgr.oslo.kommune.no, tlf: 93 42 52 37

Grünerløkka: Roger Storslett, roger.storslett@bga.oslo.kommune.no

Nordre Aker: Madeleine Nordlund, møtesekretær, tlf: 23 47 30 10, madeleine.postmottak@bna.oslo.kommune.no

Nordstrand: Rupinder Bains, møtesekretær, tlf: 982 39 483, postmottak@bns.oslo.kommune.no

Sagene: postmottak@bsa.oslo.kommune.no

St. Hanshaugen: Camilla Sandanbråten, camilla.maria.sandanbraten@bsh.oslo.kommune.no, tlf: 90 64 44 78

Stovner: Ewy Halseth, leder, tlf: 901 87 847, ewy@halseth.no

Søndre Nordstrand: Hege Johanne Magnussen, hege.magnussen@bsn.oslo.kommune.no, tlf: 91 36 66 85

Ullern: Petter Lang, rådssekretær, tlf: 952 26 347, petter.lang@bun.oslo.kommune.no

Vestre Aker: Mette Furu, mette.furu@bva.oslo.kommune.no, tlf: 90 25 10 20

Østensjø: Kim Marius Ilmo Bolin, kim.bolin@bos.oslo.kommune.no, tlf: 91 60 57 50

# Returadresse:

Norges Handikapforbund Oslo, Schweigaardsgate 12, 0134 Oslo